राजिम, बिजली में श्रीमद् भागवत गीता एवं सत्संग ज्ञान कार्यक्रम का आयोजन, कथा सुनने उमड़ रहे श्रद्धालु
बिजली में श्रीमद् भागवत गीता एवं सत्संग ज्ञान कार्यक्रम का आयोजन, कथा सुनने उमड़ रहे श्रद्धालु
राजिम, 5 अक्टूबर। समीपस्थ ग्राम बिजली में श्रीमद् भागवत गीता एवं सत्संग ज्ञान कार्यक्रम का आयोजन किया गया है। इस मौके पर प्रतिदिन दोपहर 12 बजे से शाम 04 बजे तक भागवत कथा किया जा रहा है। कथावाचक पंडित त्रिभुवन महाराज ने कथा वाचन किया। भागवत कथा सुनने प्रतिदिन बड़ी संख्या में भक्तगण पहुंच रहे हैं। कार्यक्रम को सफल बनाने में लिखन निषाद, दयाराम साहू, मोतीराम निषाद, गजेंद्र निषाद, नंदूराम यदु, शत्रुहन साहू, ठाकुरराम यदु, चुनुराम निषाद, लीलाराम पटेल, रूमन यादव, रोशन निषाद सहित ग्रामवासी जुटे हुए हंै।
नवापारा-राजिम, शिक्षा वह अस्त्र जिससे हम अपने जीवन को बदल सकते हैं-धनेन्द्र
शिक्षा वह अस्त्र जिससे हम अपने जीवन को बदल सकते हैं-धनेन्द्र
नवापारा-राजिम, 5 अक्टूबर। शुक्रवार को श्री कुलेश्वर महादेव शास. महाविद्यालय में आयोजित छात्र संघ पदाधिकारियों के शपथ ग्रहण समारोह में मुख्य अतिथि के रूप में पहुंचे विधायक धनेन्द्र साहू ने छात्र संघ के पदाधिकारियों को बधाई देते हुए कहा कि जिस पद की प्रतिष्ठा और गरिमा को बनाए रखने तथा छात्र हित में काम करने आप लोगों ने शपथ ली है उसे पूरा करने में सक्षम हो। कहा कि शिक्षा वह अस्त्र है जिसके माध्यम से हम अपने जीवन को बदल सकते हैं। जीवन में उपलब्धियां हासिल करने का एकमात्र साधन शिक्षा है।
प्राचार्य डॉ किरण गजपाल ने प्रारंभ में जब विधायक श्री साहू को महाविद्यालय की समस्याओं से अवगत कराया तो उस पर विधायक श्री साहू ने कहा कि यहां कि जो भी समस्याएं हैं सभी ज्वलंत है। 14 सौ बच्चों के लिए यहां 12 अध्ययन कक्ष है। बच्चे कैसे बैठते होंगे? कैसे यहां अध्यापन का कार्य हो पाता होगा? यहां जो परिस्थितियां है निश्चित तौर पर चिंताजनक है। कहा कि अध्ययन कक्ष की जो कमी है उसे प्राथमिकता में रखकर पूरा किया जाएगा। महाविद्यालय द्वारा दिए गए प्रस्ताव में जिन विषयों में स्नाकोत्तर की कक्षाएं शुरू करनी है उसे उच्च शिक्षा मंत्री व सरकार के माध्यम से पूरा कराने का मेरा प्रयास होगा। उन्होने विश्वास दिलाया कि आगामी सत्र से यहां स्नाकोत्तर की कक्षाएं शुरू हो जाएगी। प्राचार्य जी ने महाविद्यालय की जितनी समस्याओं से अवगत कराया है उस पर बहुत जल्द सार्थक परिणाम देंगे। आगे उन्होने कहा कि बिना शिक्षा के जीवन में कभी कोई तरक्की नही हो सकती। अनपढ़ और गरीब मां-बाप भी अपने बच्चों को उच्च शिक्षा दिलाना चाहते हैं। कहा कि हर क्षेत्र में बेटियां, बेटों से आगे निकल रही हैं।
ब्लॉक कांग्रेस कमेटी के अध्यक्ष धनराज मध्यानी ने विद्यार्थियों से कहा कि यह उम्र ऐसी है जहां आपको अपने व्यक्तित्व को निखारना होता है। जितना व्यक्तित्व आपका निखरेगा तो निश्चित रूप से आने वाले समय में आप स्वयं का, समाज, महाविद्यालय, प्रदेश और देश के विकास में सहभागी बन पाएंगे। कहा कि जिन छात्र संघ के पदाधिकारियों ने शपथ ली है उनकी जिम्मेदारियां बढ़ गई हैं।
प्रारंभ में प्राचार्य डॉ. किरण गजपाल ने विधायक धनेन्द्र साहू के समक्ष प्रतिवेदन व मांग प्रस्तुत करते हुए कहा कि इस महाविद्यालय का परीक्षा परिणाम काफी अच्छा रहता है। यहां 14 सौ बच्चे अध्ययनरत हैं। महाविद्यालय के सर्वागीण विकास हेतु यहां राष्ट्रीय छात्र योजना भी संचालित है। उन्होंने विधायक श्री साहू के समक्ष महाविद्यालय की समस्याओं को सामने रखा। महाविद्यालय में बाउंड्रीवॉल निर्माण कराने की मांग रखी। इसके अलावा 14 सौ छात्रों के लिए 12 अध्ययन कक्ष हैं जिसे बढ़ाकर 8 नवीन कक्ष निर्माण कराने का अनुरोध भी किया। इसके अलावा खेल मैदान, कॉलेज परिसर में डोम निर्माण कराने की बात भी कही। समारोह के प्रारंभ में संघ के अध्यक्ष वीरभद्र, उपाध्यक्ष वंदना कंसारी, सचिव तब्बु राजपूत, सहसचिव पूरनलाल साहू सहित कक्षा प्रतिनिधियों ने शपथ ली। कार्यक्रम की अध्यक्षता जनभागीदारी समिति के अध्यक्ष चतुर जगत ने की। विशेष अतिथि के रूप में जिला कांग्रेस कमेटी के उपाध्यक्ष रतीराम साहू, जीत सिंग, अशोक गोलछा मौजूद थे। कार्यक्रम में प्राचार्य डॉ किरण गजपाल, डॉ मधुरानी शुक्ला, मंजू शर्मा, राकेश यादव, मीना सहित बड़ी संख्या में छात्र-छात्राएं मौजूद थे।
मैनपुर, ग्रामीणों द्वारा अवैध वन कटाई की शिकायत की जांच करने उदंती अभ्यारण्य में पहुंची टीम
ग्रामीणों द्वारा अवैध वन कटाई की शिकायत की जांच करने उदंती अभ्यारण्य में पहुंची टीम
मैनपुर, 4 अक्टूबर। उदंती अभ्यारण्य क्षेत्र में ग्रामीणों द्वारा अवैध वन कटाई की शिकायत की जांच करने बुधवार अधिकारियों का जांच दल अभ्यारण्य के जंगलों में पहुंचा। ग्रामीणों ने दो महीने पहले उदंती क्षेत्र के कक्ष क्रमांक 1204 के जंगल पूंजीपथरा, गोडेना, हल्दी कछार में हो रही अवैध कटाई की शिकायत की थी। मामले में ग्रामीणों का यह भी आरोप था कि वन विभाग के अधिकारियों ने अवैध कटाई करवाई है। वहीं जंगल काटकर पड़ोसी राज्य ओडिशा के लोगों को यहां बसाया गया है। इस में मामले में तब विभाग ने ओडिशा के 26 लोगों पर कार्रवाई करते हुए उन्हें जेल भेज दिया था।
लेकिन100 हेक्टेयर से भी ज्यादा रकबे पर हुई कटाई की जांच नहीं की गई थी। मामले ने जब तूल पकड़ा और शिकायत मंत्री तक पहुंची तो, मंत्री अकबर ने इस पर तत्काल संज्ञान लेते हुए अधिकारियों को मौके पर जाकर जांच करने को कहा। जिस पर प्रधान वन सरंक्षक वन्य प्राणी ए के शुक्ला के नेतृत्व में एच. एल.रात्रे, विष्णु रॉज नायर समेत अफसरों की टीम दक्षिण उदंती के प्रभावित इलाके में पहुंची। सुबह 11 बजे टीम अभ्यारण्य पहुंची और शाम 6 बजे तक टीम जंगलों में मौजूद रही। 15 किमी का पैदल सफर तय कर अफसरों ने जो रिपोर्ट तैयार किया है, उसमें 10 हेक्टेयर जंगल काटने का जिक्र है।
जांच अधिकारी ए के शुक्ला ने बताया कि पूरे मामले की निष्पक्षता के साथ जांच की जा रही है, जो भी दोषी होंगे उन पर कार्रवाई होगी। जिन्होंने अतिक्रमण किया था उनके खिलाफ कार्रवाई की गई थी। फिलहाल अभी जांच जारी है। जांच पूरी होने के बाद ही तथ्य सामने आएंगे।